" ... Taol ar marv-se en doa skoet ken kalet en e galon , m'en doa merzet e oa echu e yaouankiz ... " ( 1 )  Intent a reas ivez e c'halle , dre vurzhud , gwelout lod eus e vuhez skosellek o tibunan dirak e zaoulagad , war ar follenn baper , dre linennoù an danevell-se e oa trellet ganti .  Ne oa ket ken evit klask gouzout perak .  Skrijan a reas ...      - IV -      Un den war nez mervel a savas en e sav diwar e azezenn . Un den prest da vervel , war a grede , drouklivet , gwasket poull e galon .  Poent 'oa dezhan kredin komz outi , hep fatan , ha , ma vefe tu , fiziout un dra bennak er veajourez a-zivout mantridigezh e spered .  Goustadik , ec'h eseas tostaat ha klask war he lerc'h e-kreiz  an denvalijenn ...  Diaes e oa , en abeg d'an dud tro-dro , pa ne c'hellint biken kompren " kevrin ar Gened " , a gave dezhan , evel ma rae Gérard de Nerval .  Gwelet a reas anezhi moredet un disterig , ur pennad-blev melen brav o ruilhal war he divskoaz .   Met ne oa ket he hini .   Ur  plac'h yaouankoc'h a veze en he c'hichen , ken kaer doare homan , met henvel a-walc'h ouzh ur gour e oa , pe gentoc'h ouzh ur c'hrennard , seurt ael , un neuz yaouank-flamm war e zremm .  Na pebezh souezhadenn 'oa e hini ! Kredin a reas dezhan e wele Sybille !